Алтайҙарҙың кейемендә дөйөм һыҙаттар менән бер рәттән, төбәк айырмалары ла бар. Көньяҡ алатайҙарҙың ир-егеттәре һәм ҡатын ҡыҙҙарының кейеме киң еңле һәм асыҡ яғалы оҙон күлдәк һәм һатып алынған туҡыманан йәки иләнгән тиренән тегелгән киң салбарҙан тора. Уның өҫтөнән йөнө эскә ҡаратып тегелгән, оҙонлоғо үксәгә тиклем булған һәм уң яҡҡа табан эленгән иркен тун. Киң билбау менән быуылған тунды тик ҡыш көндәрендә генә түгел, ә йәй ҙә кейәләр. Ҡайһы берҙә йәй көнө тун урынына буҫтауҙан тун үлсәмдәренә тап килтереп тегелгән халатта йөрөйҙәр. Ҡатын-ҡыҙҙар йәйгеһен тун йәки халат өҫтөнән еңһеҙ оҙон чегедек кейә, уның киң яғаһы сағыу туҡыма йәки уҡа менән биҙәлгән була. Ғәҙәттә үксәһеҙ оҙон ҡуныслы йомшаҡ итектә йөрөйҙәр. Баштарына сәскәле туҡыманан тегелгән цилиндр формаһындағы йәки йомро кәпәс кейәләр, ситенә 2-3 иле киңлегендә һарыҡ тиреһе тегеп ҡуялар.